Morten Helveg Petersen (RV), 2004-04-13:
Jeg skal starte med at takke for en meget velvillig behandling af det radikale beslutningsforslag.
Det kan betyde, at de resultater, som ulandsbistanden har opnået,
Og den epidemi rammer udsatte grupper, den rammer kvinder, den rammer børn, den rammer mennesker i den erhvervsaktive alder, og det i et omfang, der er ganske katastrofalt.
Så jeg er enig med hr. Jann Sjursen, der her til sidst sagde, at det var meget svært at overvurdere konsekvenserne af denne epidemi og den hærgen, som finder sted.
Derfor er der brug for flere initiativer, for nye initiativer, også i dansk ulandsbistand, med henblik på at sikre bekæmpelsen af hiv/aids en højere prioritet.
Jeg skal ikke gå ind i en længere diskussion om detaljerne og forskellene på, hvad der er evaluering, og hvad der er review, for nu at bruge et godt dansk udtryk, som ministeren slog an her.
Jeg synes, det vigtige er, at der kommer noget tempo på, og derfor synes jeg også godt, at vi kan finde hinanden i, at det bliver et review.
Jeg vil dog gerne opfordre til, at man kunne finde et andet ord, vel vidende at meget af jargonen er på engelsk.
Men pointen her er, at hvis en evaluering er for langstrakt, jamen så er jeg helt med på, at vi finder en anden måde at håndtere det på.
Det afgørende er, at vi prøver at kigge på, hvad vi har gjort hidtil, hvad vi har gjort rigtigt, hvad vi har gjort forkert, alt sammen med henblik på at blive klogere.
Og det skulle så gerne føre til, at en ny handlingsplan kan udarbejdes på området. Det er et helt centralt element i beslutningsforslaget, at man også her forholder sig til balancen mellem forebyggelse og behandling.
Det er en debat, der har flyttet meget på sig gennem de seneste år, ikke mindst i kraft af at priserne på medicin til livsforlængende behandling er faldet dramatisk.
Jeg skal ikke gå ind på diskussionen omkring patenter, som hr. Keld Albrechtsen anfører.
Det er i sig selv en fantastisk kompliceret diskussion, som jeg synes falder uden for dette beslutningsforslags virke.
Men der er ingen tvivl
Derfor vil jeg selvfølgelig være glad, hvis vi kan samles om, at der kan afsættes flere midler til den type indsatser.
Det er ikke nogen hemmelighed, og det ved alle i salen, at Det Radikale Venstre gerne havde set om muligt endnu flere midler.
Vi er kritiske over for regeringens besparelser på ulandsbistanden generelt, og vi har det som egen ambition at tilføre området væsentlig flere midler.
Men vi tager de små skridt, som vi nu kan tage, og derfor synes jeg, der er fornuft i at sætte flere midler af til nye og innovative indsatser.
Det kan måske vise sig på længere sigt at være et væsentligt initiativ, der kan inspirere ikke bare, hvad vi gør herhjemme, men forhåbentlig også forholdet til multilaterale donorer og til andre donorer i det hele taget.
Altså at de nye midler, der afsættes, kan være med til forhåbentlig at inspirere til iværksættelse af konkrete projekter, hvor man går nye veje med hensyn til at sikre lokalt ejerskab, hvor man går nye veje med hensyn til at forankre bekæmpelsen af hiv/aids lokalt, og hvor behandling med livsforlængende medicin også kan indgå.
Jeg er også glad for, at der lægges op til, at vi kan finde en måde, hvorpå man kan rapportere om indsatsen på området årligt.
Jeg håber, vi kan finde hinanden i, hvordan en sådan rapportering kan finde sted.
Jeg kan i hvert fald love regeringen, at vi fra Det Radikale Venstres side vil kigge meget grundigt efter, hvad der kommer til at stå i den rapportering, for det er selvsagt et vigtigt område.
Løser beslutningsforslaget her alle problemer?
Nej, det gør det ikke.
Gives der midler til at bekæmpe hiv/aids i tilstrækkeligt omfang?
Nej, det gør der ikke.
Og stod det til os alene, blev der også givet flere midler.
I nogle af skriverierne i dagspressen i dag fremhæves det jo, at Danmark ligger sløjt, hvis man sammenligner med de lande, som vi normalt sammenligner os med med hensyn til at bevilge midler til bekæmpelse af hiv/aids.
Derfor er der også brug for et større løft hen ad vejen.
Men det her er et godt lille skridt, som jeg synes der er grund til at glæde sig over, og derfor vil jeg være glad, hvis vi i Udenrigsudvalget i det videre forløb kan finde hinanden, således der kan laves en beretning om en forstærket indsats på dette område.